# Privind erorile

Python-ul este un limbaj de programare matur care se bucură de reputația de a fi stabil. Pentru a păstra această reputație, dezvoltatorii doresc să afle ce deficiențe i-ați găsit Python-ului.

Uneori poate fi mai rapid dacă rezolvați chiar dumneavoastră erorile și contribuiți cu adăugări la codul Python deoarece aceasta simplifică procedurile și implică mai puține persoane. Aflați cum să contribuiți.

## Erori de documentație

Dacă găsiți o eroare în această documentație și/sau doriți să propuneți o îmbunătățire, vă rugăm să transmiteți un raport de eroare la urmăritor. Dacă aveți o sugestie despre cum să o rezolvăm, includeți-o în raport.

Puteți, de asemeni, introduce un început de discuție pe forumul nostru Discursul documentației.

Dacă nu aveți mai mult timp la dispoziție, puteți trimite rapoartele de eroare privind documentația și la docs@python.org (erorile de funcționare pot fi trimise la python-list@python.org). «docs@» este o listă de discuții îngrijită de voluntari; cererea dumneavoastră va fi remarcată de îndată, însă procesarea ei vă necesita un anume timp.

Vezi și

Erori de documentație

  O listă a erorilor de documentație care au fost transmise urmăritorului de probleme ale Python-ului.

Urmăritorul de probleme

  O sinteză a procesului privind raportarea unei îmbunătățiri la urmăritor.

Ajutor la documentație

  Ghid comprehensiv pentru persoanele interesate să contribuie la documentația Python.

Traduceri ale documentației

  O listă de pagini GitHub pentru traducerea documentației și persoanele de contact ale acestora.

## Cum folosim urmăritorul de probleme al Python-ului

Rapoartele de eroare privitoare la codul Python propriu-zis trebuie transmise via urmăritorul de probleme disponibil pe GitHub (https://github.com/python/cpython/issues). Urmăritorul de probleme de pe GitHub deține un formular cu interfață web care permite ca informațiile pertinente să poată fi introduse și trimise de către dezvoltatori.

Primul pas în completarea unui raport constă în a stabili dacă problema întâlnită a fost deja raportată. Avantajul acestei acțiuni, dincolo de faptul că economisește timpul dezvoltatorilor, este că vă permite să aflați ceea ce s-a făcut pentru a rezolva problema; se poate întâmpla ca problema să fie deja rezolvată de către versiunea următoare, sau poate că problema necesită informații suplimentare (caz în care sunteți binevenit să le oferiți dacă ele vă sunt la îndemână!). Pentru aceasta, căutați în urmăritor folosind caseta de căutare din susul paginii.

Dacă problema pe care o raportați nu se găsește încă în listă, logați-vă la GitHub. Dacă nu aveți deja un cont GitHub, creați-vă un cont nou folosind linkul „Sign up”. Nu este posibil să trimiteți un raport de eroare ca anonim.

Fiind logat acum, puteți transmite o problemă. Apăsați pe butonul „New issue” din bara de sus pentru a raporta o problemă nouă.

Formularul de submitere are două câmpuri, „Title” și „Comment”.

La câmpul „Title” („Titlul”), introduceți o foarte scurtă descriere a problemei; este bine ca ea să fie de sub zece cuvinte.

La câmpul „Comment” („Comentariu”), descrieți problema în detaliu, incluzând ceea ce v-ați fi așteptat să se întâmple și ceea ce s-a întâmplat. Asigurați-vă că ați precizat dacă au fost folosite module de extindere, precum și ce platformă hardware și software ați folosit (incluzând, dacă este cazul, informații despre versiuni).

Fiecare raport de eroare va fi recenzat de către un dezvoltator care va stabili ce trebuie făcut pentru corectarea problemei. Veți primi o actualizare de fiecare dată când va fi întreprinsă o acțiune în această privință.

Vezi și

Cum să raportezi erori în mod eficient

  Un articol care intră în detalii privind crearea unui raport de eroare util. Acesta descrie ce tip de informație este folositoare și de ce este folositoare.

Recomandări pentru cum se scrie despre erori

  Informații despre cum se scrie un raport de eroare bun. Deși unele chestiuni îi sunt specifice proiectului Mozilla, se descriu practici bune general valabile.

## Începând să contribuiți la Python dumneavoastră înșivă

În afară de a raporta erorile pe care le-ați găsit, sunteți binevenit și să submiteți adăugări de cod pentru repararea lor. Puteți găsi mai multe informații despre cum să începeți să adăugați corecturi la Python în Python Developer’s Guide. Dacă aveți întrebări, core-mentorship mailing list este un loc propice pentru aflarea răspunsurilor la orice fel de întrebare privitoare la procesul reparării erorilor din Python.